Romanie: trê ongjarês elets tal Parlament european
A son trê i membris de minorance ongjarese in Romanie che a son stâts elets intal Parlament european intant des elezions che si son davueltis ai 27 di Novembar. Doi di lôr, Gyorgy Frunda e Csaba Sogor, a partegnin al moviment di riferiment de minorance ongjarese de Transilvanie, ven a dî la Union Democratiche dai Ongjarês de Romanie, che tes elezions e à cjapât il 5,52% des preferencis. Il tierç, invezit, al è il candidât indipendent László Tokés, che al à cjapât il 3,44% dai vôts e al à passât cussì il bloc al 2,83% fissât de leç eletorâl rumene pai candidâts indipendents. La rapresentance ongjarese tal Parlament di Strasburc e reste, duncje, compagne come numars, me e mude come composizion. Cun di fat, prime i trê deputâts a jerin ducj de Union Democratiche dai Ongjarês de Romanie. Il sucès di Tokés e il fat che in diviersis circoscrizions al vedi cjapât plui vôts che no i candidâts de Union, al à dât une scjassade no di pôc dentri dal moviment e al à puartât aes dimissions di plui di un dirigjent dal partît. La elezion di Tokés e je rivade ancje in gracie de poie di ciertis organizazions, tant che il Consei Nazionâl de Contee Szeckler, che no condividin ad in plen lis posizions de Union e che a domandin plui autonomie pes trê conteis che a formin la regjon storiche Szeckler. Si trate di une aree là che i ongjarês a marchin une cierte autonomie storiche e culturâl rispiet a chei altris membris de minorance ongjarese in Transilvanie.
[Font: Mon Divers, 28/11/2007; divers.ro, 03-13/12/2007]
fur_Latn fur_Latn lmo_Latn